BRATISLAVA 14. mája (SITA) – Mexiko by mohlo využiť skúsenosti Slovenska zo zavádzania mnohých reforiem. Myslí si to slovenský prezident Ivan Gašparovič, ktorý v sobotu v Bratislave privítal na historicky prvej návšteve mexického partnera Vicenteho Foxa Quesadu. Ten sa pochvalne vyjadril nielen o Slovensku ako krajine, ale obdivoval aj "moderný spôsob reformy daní", ktorú sme zaviedli. Ako dodal Quesada pred novinármi, v Mexiku budú rovnú daň podrobne analyzovať a je možné, že niečo podobné aj zavedú.
Potenciál vzájomnej spolupráce medzi oboma krajinami však nesúvisí len s reformami a využitím slovenských skúseností z nich. Priestor na vzájomný obchod vidia obaja prezidenti v chemickom, strojárskom priemysle, využívaní vodných zdrojov i rozvoji turizmu. Už čoskoro by pritom mala vzniknúť špeciálna komisia, ktorá bude nielen organizovať stretávanie slovenských a mexických podnikateľov, ale aj vyhľadávať ďalšie oblasti, v ktorých bude vzájomná spolupráca čo najskôr možná. Za vznik tejto komisie zodpovedajú ministri hospodárstva, ktorí v sobotu zároveň aj podpísali memorandum o porozumení medzi oboma rezortmi.
Okrem tejto dohody boli obaja prezidenti aj svedkami podpisu Dohody o zamedzení dvojitého zdanenia. Pôvodne mala byť podpísaná aj dohoda v školstve a kultúre, ale jej podpis pre určité dodatky obe strany odložili. Gašparovič však verí, že aj táto dohoda bude čoskoro platná. Aj v kultúrnej oblasti si totiž majú obe krajiny čo ponúknuť, zhodli sa prezidenti. K upevneniu vzájomných vzťahov môže pritom i sobotná návšteva Quesadu na Slovensku, hoci tá trvala len niekoľko hodín. Mexického prezidenta o tom presviedča i odhodlanie jeho slovenského partnera, ktorý podľa neho rovnako veľmi chce "aby sa veci udiali" a aby obe krajiny čo najskôr rástli.